## Zakon o izmjenama i dopunama Zakona o porezu na dodanu vrijednost

### NN 54/2000 (31.5.2000.), Zakon o izmjenama i dopunama Zakona o porezu na dodanu vrijednost

# ZASTUPNIČKI DOM HRVATSKOG DRŽAVNOG SABORA

Na temelju članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O POREZU NA DODANU VRIJEDNOST**

Proglašavam Zakon o izmjenama i dopunama Zakona o porezu na dodanu vrijednost,
koji je donio Zastupnički dom Hrvatskoga državnog sabora na sjednici 25.
svibnja 2000.

Broj: 01-081-00-1694/2
Zagreb, 29. svibnja 2000.

Predsjednik
Republike Hrvatske **Stjepan Mesić,** v. r.

## **ZAKON**

### **O IZMJENAMA I DOPUNAMA ZAKONA O POREZU NA DODANU VRIJEDNOST**

Članak 1.

U Zakonu o porezu na dodanu vrijednost (»Narodne novine«, br. 47/95.,
106/96., 164/98. i 105/99.) u članku 7. stavak 5. mijenja se i glasi:

»(5) Pri uvozu dobara porezna obveza nastaje danom nastanka carinskog
duga. Porez obračunava i naplaćuje carinarnica koja provodi carinski postupak
zajedno s obračunom i naplatom carinskog duga, prema propisima i obračunu
o naplati carinskog duga.«

Članak 2.

U članku 10a. u točki c) iza riječi: »na drugim nositeljima teksta«
dodaju se riječi: »uključivo i CD-ROM, video kasetu i audio kasetu«.

Iza točke e) dodaje se točka f) koja glasi:

»f) znanstvene časopise.«

Članak 3.

U članku 11. stavku 1. iza točke 2. dodaje se nova točka 3. koja glasi:

»3. priređivanje posebnih igara na sreću u igračnicama i automat klubovima
te klađenje,«.

Dosadašnje točke 3., 4., 5., 6., 7., 8. i 9. postaju točke 4., 5., 6.,
7., 8., 9. i 10.

Točka 10. mijenja se i glasi:

»10. usluge i isporuke dobara javnih ustanova u kulturi i to: muzeja,
galerija, arhiva, knjižnica, kazališta, orkestara i drugih glazbeno-scenskih
te konzervatorskih, restauratorskih i ustanova za zaštitu spomenika kulture,
usluge prikazivanja filmova, te usluge i isporuke dobara samostalnih umjetnika
i umjetničkih organizacija.«

U stavku 2. brojevi »2., 3., 4., 5., 6., 7., 8. i 9.« zamjenjuju se
brojevima »2., 3., 4., 5., 6., 7., 8., 9. i 10.«.

Stavak 3. mijenja se i glasi:

»(3) Porez po ovom Zakonu ne plaća se na promet zlatnih poluga koje
obavlja Hrvatska narodna banka, domaćih i stranih sredstava plaćanja, novčanih
potraživanja, vrijednosnica i udjela u poduzećima.«

Članak 4.

Članak 12. mijenja se i glasi:

»Plaćanja poreza na dodanu vrijednost oslobođeni su:

1. privremeni uvoz dobara koji je oslobođen carine i konačni uvoz humanitarne
pomoći osim nafte i naftnih derivata, duhana i duhanskih proizvoda, alkohola
i alkoholnih pića,

2. uvoz zlatnih poluga koji obavlja Hrvatska narodna banka, domaćih
i stranih zakonskih sredstava plaćanja, vrijednosnica i udjela u poduzećima,

3. uvoz dobara koji se prema carinskim propisima smatra osobnom prtljagom
te ostalih dobara za osobnu upotrebu do ukupne vrijednosti 300,00 kuna,
ako ta dobra nisu namijenjena preprodaji, uz uvjete propisane carinskim
propisima,

4. uvoz dobara putem poštanskih i drugih pošiljaka ukupne vrijednosti
do 300,00 kuna, koje primatelji hrvatski i strani državljani prime iz inozemstva
od fizičkih osoba i za koje primatelj ne plaća naknadu pošiljatelju, uz
uvjete propisane carinskim propisima,

5. uvoz reklamnog materijala i uzoraka koje besplatno iz inozemstva
prime državna tijela, trgovačka društva, ustanove, te druge pravne i fizičke
osobe, prema odredbama međunarodnih konvencija,

6. uvoz upotrebljavanih dobara kućanstva i osobnih stvari koje radi
preseljenja u Republiku Hrvatsku uvoze fizičke osobe uz uvjete propisane
carinskim propisima,

7. uvoz odlikovanja i priznanja dobivenih u okviru međunarodnih događaja
te darova primljenih u okviru međunarodnih odnosa, uz uvjete propisane
carinskim propisima,

8. uvoz robnih marki, patenata, modela i popratnih dokumenata te obrazaca
za priznavanje patenata ili inovacija koji se šalju organizacijama za zaštitu
autorskog i industrijskog vlasništva, uz uvjete propisane carinskim propisima,

9. uvoz isprava, obrazaca i nositelja podataka:

a) obrazaca i isprava koje državna tijela primaju za obavljanje svojih
javnih ovlasti,

b) predmeta koji predstavljaju dokaze u sudskim ili drugim postupcima
pred državnim tijelima Republike Hrvatske,

c) primjeraka potpisa i tiskanih okružnica koje se šalju kao dio uobičajene
izmjene obavijesti među javnim službama ili bankarskim ustanovama,

d) službenih tiskanica koje prima Hrvatska narodna banka,

e) nacrta, tehničkih slika, modela, opisa i drugih sličnih dokumenata
koji se uvoze kako bi se ispunili uvjeti za sudjelovanje na međunarodnom
natječaju koji se organizira u zemlji,

f) tiskanih obrazaca koji se sukladno međunarodnim ugovorima upotrebljavaju
kao službeni dokumenti u međunarodnom prometu vozila ili robe, te

g) pismovnih pošiljaka,

10. uvoz plodova poljodjelstva, ratarstva, stočarstva, šumarstva, ribogojstva
i pčelarstva dobivenih na posjedima koje državljani Republike Hrvatske,
koji žive u pograničnom pojasu, posjeduju u pograničnom pojasu susjedne
države, te priploda i drugih dobara koja se dobiju od stoke koju imaju
na tim posjedima zbog poljskih radova, ispaše ili zimovanja, uz uvjete
propisane carinskim propisima,

11. uvoz dobara koja su hrvatski državljani i strani državljani stalno
nastanjeni u Republici Hrvatskoj, naslijedili u inozemstvu, uz uvjete propisane
carinskim propisima,

12. uvoz dobara koja su kao donacija dana humanitarnim organizacijama,
zdravstvenim, obrazovnim, kulturnim, znanstvenim, vjerskim i socijalnim
ustanovama, športskim amaterskim klubovima te tijelima državne i lokalne
samouprave i uprave, kao i uvoz dobara od strane istih koja se plaćaju
iz primljenih inozemnih novčanih donacija,

13. dobra koja kao vlastita djela iz inozemstva unesu znanstvenici,
književnici i umjetnici, uz uvjete propisane carinskim propisima,

14. usluge u svezi s uvozom dobara, kada je vrijednost takvih usluga
uključena u poreznu osnovicu u skladu s odredbom članka 9. stavka 1. ovoga
Zakona,

15. usluge prijevoza što ih u tuzemstvu pri uvozu dobara obave Hrvatske
željeznice,

16. dobra u provozu kroz carinsko područje Republike Hrvatske uključujući
prijevozne i sve druge otpremne usluge.«

Članak 5.

U članku 13. stavku 1. točka 2. mijenja se i glasi:

»2. isporuke dobara u slobodnu zonu, slobodna i carinska skladišta te
isporuke dobara unutar slobodne zone, slobodnih i carinskih skladišta,«

Iza točke 4. dodaje se točka 5. koja glasi:

»5. isporuke dobara i obavljene usluge humanitarnim organizacijama,
zdravstvenim, obrazovnim, kulturnim, znanstvenim, vjerskim i socijalnim
ustanovama, športskim amaterskim klubovima te tijelima državne i lokalne
samouprave i uprave, koje se plaćaju iz primljene inozemne novčane donacije.«

Članak 6.

U članku 18. stavak 1. mijenja se i glasi:

»(1) Porezni obveznik mora za obračunsko razdoblje sam utvrditi obvezu
poreza na dodanu vrijednost i iskazati je u prijavi poreza. Porezni obveznik
mora prijavu poreza predati mjerodavnoj ispostavi Porezne uprave prema
svome sjedištu na propisanom obrascu do zadnjega dana u tekućem mjesecu
po proteku obračunskog razdoblja.«

Članak 7.

U članku 20. stavak 4. mijenja se i glasi:

»(4) Porezni obveznik može odbiti pretporez koji se odnosi na usluge
i isporuke iz članka 12. točke 15. i 16. te na izvoz dobara i drugih isporuka
dobara i obavljenih usluga iz članka 13. ovoga Zakona.«

Članak 8.

Iznimno od odredbi članka 6. ovoga Zakona, porezni obveznik mora prijavu
poreza na dodanu vrijednost za svibanj predati do 20. lipnja 2000.

Članak 9.

Ovaj Zakon objavljuje se u »Narodnim novinama«, a stupa na snagu 1.
lipnja 2000.

Klasa: 410-19/00-01/06
Zagreb, 25. svibnja 2000.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**Zlatko Tomčić,** v. r.

Zakon, NN 54/2000-1194